**PÄKAPIKKUDE ANDMEKOGU PÕHIMÄÄRUS**

Määrus kehtestatakse kooskõlas avaliku teabe seaduse § 43 1 lõikega 1, §-ga 43 3ja §-ga 43 5

**§ 1.****Päkapikkude andmekogu nimetus**

  Infosüsteemi ametlik nimetus on PÄKIS.

**§ 2.****Registri pidamise eesmärk**

Päkapikkude andmeid kogutakse päkapikkude üle arvestuse pidamiseks, päkapikkude kohta informatsiooni kogumiseks, avaliku korra, siseturvalisuse ja riigi julgeoleku tagamiseks, päkapikkude levikutendentside selgitamiseks, levimuse ja suremuse analüüsimiseks, statistika ja teadusliku uurimistöö tegemiseks, poliitika kujundamiseks ja järelevalve teostamiseks.

**§ 3.****Andmete õiguslik tähendus**

  (1) Infosüsteemi andmed on informatiivse ja statistilise tähendusega, kui seadusest ei tulene teisiti.

  (2) Infosüsteem on piiratud juurdepääsuga ja infosüsteemi andmed on ainult ametialaseks kasutamiseks, kui ei ole sätestatud teisiti.

**§ 4.****Infosüsteemi pidamise viis**

  (1) Infosüsteemi peetakse ühetasandilise infotehnoloogilise andmekoguna.

  (2) Infosüsteemi pidamisel kasutatakse automatiseeritud andmetöötlust ja andmed säilitatakse digitaalsel kujul.

(3) Andmekogu moodustavad infosüsteemi kanded ja kannete alusdokumendid.

**§ 5.****Andmekogu vastutav ja volitatud töötleja**

  (1) Infosüsteemi vastutav töötleja on Avaliku Korra Ministeerium (edaspidi *vastutav töötleja*).

  (2) Infosüsteemi volitatud töötleja on isik või asutus, kellega vastutav töötleja on sõlminud lepingu või andnud volituse registrisse andmete sisestamiseks ning andmete töötlemiseks.

**§ 6.****Infosüsteemi ülesehitus**

  Infosüsteem koosneb järgmistest andmestikest:

1. ühiste infoobjektide andmestik;
2. otsimise andmestik;
3. haldustegevuse andmestik;
4. ennetava tegevuse andmestik;
5. reageeriva tegevuse andmestik;
6. jälitusmenetluse andmestik.

**§ 7.****Andmekogudevaheline andmevahetus**

Infosüsteemi vastutav töötleja võib seadusega või seaduse alusel antud õigusaktiga talle pandud ülesannete täitmiseks esitada päringuid ja saada andmeid teistest riigi, kohaliku omavalitsuse või muu avalik-õigusliku isiku või avalikke ülesandeid täitva eraõigusliku isiku andmekogudest.

**§ 8.****Andmeandjad**

(1) Infosüsteemi esitavad andmeid:

1. Politsei- ja Piirivalveamet teateid päkapikkude poolt toime pandud sissemurdmiste ja muude päkapikkude poolt või nende vastu toime pandud süütegude või sellekohaste vihjete kohta;
2. Võrdõiguslikkuse volinik laste poolt esitatud ebavõrdse kohtlemise teadete kohta;
3. Tööinspektsioon tööõnnetuste ning töö- ja puhkeaja reeglite rikkumise kohta;
4. Tervishoiuteenuse osutajad päkapikkude kaudu levivate nakkushaiguste negatiivsete ja positiivsete testitulemuste ning lähikontaktsete kohta;
5. Maksu- ja Tolliamet tasutud ja tasumata maksude ning päkapiku maksukuulekusprofiili kohta;
6. Transpordiamet päkapikkudele kuuluvate transpordivahendite ning nendega seotud lennu- ja saaniõnnetuste kohta;
7. Riigi Ilmateenistus ilmaolude kohta;
8. Häirekeskus reageeriva tegevuse ja otsimise andmestikku;
9. Prokuratuur ja kohus;
10. Terviseamet ennetava tegevuse ja otsimise andmestikku täiendava teabena – diagnoosi kuupäev, haigla kood ja nimetus, muu diagnoosiga otseselt seotud asjakohane ja oluline info.
11. Päkapikkude külastatavate kinnistute ja kinnistuomanike andmed koostatakse olemasolevate valla ja/või riigi registrite baasil.

(2) Andmevahetus andmeandjatega toimub riigi infosüsteemide andmevahetuskihi kaudu või muul kokkulepitud elektroonset teabevahetust võimaldaval viisil.

**§ 9.****Andmete infosüsteemi kandmine**

  (1) Andmed kantakse infosüsteemi selle kasutamiseks loodud tarkvara abil.

  (2) Infosüsteemi kantakse andmed alusdokumentide, isikutelt saabunud teadete või politseilise tegevusega saadud info alusel.

 (3) Andmete infosüsteemi kandmiseks õigustatud ametnikud ja töötajad määrab käesoleva määruse § 8 nimetatud andmeandja.

 (2) Kasutajad kannavad registrisse andmeid neile õigusakti, ametijuhendi või lepinguga määratud kohustuste ulatuses.

**§ 10.****Andmete õigsuse tagamine**

1. Andmeandja vastutab tema poolt infosüsteemi kantud andmete õigsuse eest andmete infosüsteemi kandmise ajal.
2. Kui andmeandja või andmete töötleja avastab ebaõiged andmed, võtab ta tarvitusele vajalikud meetmed nende parandamiseks.

**§ 11.****Infosüsteemile juurdepääs**

1. Päkapikule väljastatakse tema kohta käivaid andmeid tema digitaalallkirjastatud taotluse alusel, milles peab olema ära näidatud andmete küsimise põhjus ja kasutamise eesmärk. Andmed väljastatakse päkakood@eesti.ee aadressil sõltumata sellest, kas päkapikk seda kasutab. Andmed jäetakse päkapikule väljastamata, kui väljastamine ohustaks avaliku korra tagamist. Andmete väljastamata jätmist ei põhjendata, kui see võiks ohustada avaliku korra kaitset.
2. Infosüsteemile on juurdepääs Kaitsepolitseiametil, Välisluureametil, Kaitseministeeriumil ja Rahapesu Andmebürool.
3. Justiitsministeeriumil on turvalise kanali kaudu juurdepääs PÄKISe andmelaos olevatele pseudonüümitud andmetele analüüside koostamise eesmärgil.
4. Andmekogu edastab igapäevaselt e-posti teel Riigikantseleile kõik uued andmed riigi olukorrast ülevaate saamiseks.
5. Majandus- ja Kommunikatsiooniministeeriumi poolt määratud isikud ja asutused saavad andmeid krattide treenimise eesmärgil.
6. Haigekassal on õigus saada andmekogust andmeid oma seadusest tulenevate ülesannete täitmiseks.
7. Maksu- ja Tolliametil on õigus saada PÄKISest andmeid üüri- ja renditulu varjamise ning keeldude ja piirangutega seotud kaupade liikumise riskihinnangute koostamiseks.
8. Sotsiaalkindlustusamet kasutab andmeid päkapikule proaktiivse sündmusteenuse pakkumiseks.
9. Kindlustusandja saab andmeid päkapiku ning kinnistuomaniku kindlustusriski hindamiseks, hüvitise määramiseks, tagasinõuete esitamiseks ja kindlustuskelmuste ennetamiseks ning tuvastamiseks.
10. Muudel asutustel on juurdepääs, kui see on vajalik nende seadusest tulenevate ülesannete täitmiseks.
11. Kord ööpäevas edastatakse andmekogu koopia Statistikaametile, mis ühendab selle oma teiste statistiliste registritega, pakkumaks andmejagamisteenust.

**§ 12.****Andmete säilitamine**

(1) Registrisse kantud andmete ja registri alusdokumentide arhiveerimisel lähtutakse arhiiviseadusest ja selle alusel kehtestatud õigusaktidest.

(2) Andmestikust tehakse kord aastas varukoopia, mida säilitatakse 25 aastat turvalises MS või AWS pilveteenuses.

**§ 13.****Infosüsteemi arhiiv**

Andmete säilitamise tähtaja saabumisel kantakse andmed arhiivi.

**§ 14.****Registri pidamise, finantseerimise ja registri likvideerimise kord**

1. Registri pidamist, täiendamist ja arendamist finantseeritakse selleks eraldatud vahenditest (kui neid eraldatakse).
2. Registri pidamise lõpetamise otsustab avaliku korra minister omal äranägemisel.

**§ 15.****Andmete kaitse ja järelevalve registri pidamise üle**

   (1) Registri vastutav ja volitatud töötleja tagavad registri andmete käideldavuse, tervikluse ja konfidentsiaalsuse organisatsiooniliste, füüsiliste ja infotehnoloogiliste turvameetmetega.

  (2) Registri andmekogu turvaklass on K1T1S0 ja turbeaste keskmine (M).

1. Registri andmete sisestamisi ja muutmisi logitakse.
2. Järelevalvet registri pidamise üle teostab vastutav töötleja ning teised isikud ja asutused, kellel on selleks seadusest tulenev õigus.

**§ 16. Andmete töötlemise erisus eriolukorras**

Vabariigi Valitsuse poolt 12. märtsil 2020. aastal välja kuulutatud eriolukorra ajal saab tervise ja tööminister anda juhiseid, kes milliseid andmeid peaks veel infosüsteemi kandma ja neid sellest saama.

**§ 17. Rakendussätted**

1. Määrus jõustub 1. detsembril 2021.
2. Paragrahv 14 lõige 1 jõustub 1. aprillil 2035.